SKRIFTLIG FORESPØRGSEL E-3132/00

af María Valenciano Martínez-Orozco (PSE) og Anna Terrón i Cusí (PSE) til Kommissionen

(6. oktober 2000)

Om: Finansiering over ESF af erhvervsuddannelseskurser for kvinder inden for sektorer med overrepræsentation af kvinder

Uddannelsesorganisationen Arbejde og Samfund, Det Europæiske Erhvervsuddannelsescenter og CEAC (private catalanske erhvervsuddannelsescentre) har i den catalanske presse udbudt forskellige erhvervsuddannelseskurser for arbejdsløse, som modtager støtte fra såvel Den Europæiske Socialfond som beskæftigelsesstyrelsen under den catalanske regionalregerings arbejdsdepartement. Støtten fremgår udtrykkeligt i annoncerne sammen med regionalregeringens og ESF's logoer. Alle disse centre udbyder et kursus, som udelukkende henvender sig til kvinder, netop inden for sektorer, hvor disse traditionelt er overrepræsenterede (tilskæring og syning, telefonbetjening og telemarketing samt børnepasning).

I henhold til artikel 2, litra e) og artikel 3, litra a) i Europa-Parlamentets og Rådets forordning (EF) nr. 1784/1999(1) af 12, juli 1999 om Den Europæiske Socialfond støtter og supplerer fonden medlemsstaternes særlige foranstaltninger med henblik på at forbedre kvinders adgang til og forhold på arbejdspladsen og at mindske den kønsbestemte vertikale og horisontale opdeling af arbejdsmarkedet. De støtteberettigede aktiviteter omfatter uddannelse, erhvervsuddannelse, vejledning, rådgivning og faglig videreuddannelse.

Efter Amsterdamtraktatens ikrafttræden er princippet om ligebehandling i henhold til EF-traktatens artikel 141, stk. 1, ikke til hinder for, at medlemsstaterne for at sikre fuld ligestilling mellem mænd og kvinder på arbejdsmarkedet opretholder eller vedtager foranstaltninger, der medfører specifikke fordele, der har til formål art gøre det lettere for det underrepræsenterede køn at udøve en erhvervsaktivitet eller at forebygge eller opveje ulemper i den erhvervsmæssige karriere.

Mener Kommissionen ikke, at finansiering over ESF af ovenstående kurser har den modsatte virkning i forhold til sigtet om at ophæve den traditionelle horisontale opdeling af arbejdsmarkedet og derfor er i strid med EF-traktaten, direktiv 76/207/EØF(2) og strukturfondsforordningerne?

Hvilke opfølgnings-, kontrol-, evaluering- og sanktionsforanstaltninger påtænker Kommissionen at træffe i henhold til de generelle bestemmelser for strukturfondene (forordning (EF) nr. 1260/1999(3) for at hindre, at der ydes støtte til kurser, som er i strid med ovenstående bestemmelser og formål?

(1) EFT L 213 af 13.8.1999, s. 5.

(2) EFT L 39 af 14.2.1976, s. 40.

(3) EFT L 161 af 26.6.1999, s. 1.

Svar afgivet på Kommissionens vegne af Anna Diamantopoulou

(24. november 2000)

I overensstemmelse med Europa-Parlamentets og Rådets forordning (EF) nr. 1784/1999 af 12. juli 1999 om Den Europæiske Socialfond (ESF) skal de interventioner, der samfinansieres af ESF, fremme ligestillingen mellem kvinder og mænd(1), således som de ærede medlemmer understreger. Dette omfatter en lang række foranstaltninger, der tager sigte på dels generelt at forbedre kvinders beskæftigelsesmuligheder, dels at mindske den vertikale og horisontale kønsopdeling på arbejdsmarkedet. Kommissionens strategi for så vidt angår fremme af lige muligheder består af to dele. Den første sigter mod at integrere princippet om lige muligheder i alle Fællesskabets politikker og aktioner (mainstreamingprincippet), og den anden har til formål at fremme specifikke aktioner, der skal være sammenhængende med den strategi, der er fastlagt i forbindelse med programmeringen, idet der samtidig skal tages hensyn til de særlige behov på arbejdsmarkedet i det pågældende område.

ESF's aktioner begrænser sig således ikke kun til de sektorer, hvor kvinder er underrepræsenteret. Aktionerne har også til formål generelt at forbedre kvinders beskæftigelsesmuligheder for at øge deres erhvervsfrekvens.

Inden for rammerne af den nye programmering for 2000-2006 har Kommissionen sørget for, at ligestillingsdimensionen styrkes i forbindelse med programmeringen, opfølgningen og evalueringen af aktionerne. Fællesskabsstøtterammen (FSR) for mål 3 for Spanien og navnlig det operationelle program (OP) for Catalonien indeholder bestemmelser om, at der skal sikres en generel integrering af ligestillingsproblematikken og træffes en række særlige foranstaltninger til gavn for kvinder.

Udvalgene for overvågning af FSR og OP i forbindelse med mål 3 har for første gang deltagelse af ligestillingsorganisationer, hvilket skulle gør det muligt mere effektivt at gennemføre princippet om lige muligheder i ESF. I medfør af de operationelle programmer er der pligt til at overholde princippet om lige muligheder, som desuden er genstand for tematiske evalueringer.

Det er under alle omstændigheder op til den enkelte medlemsstat at sikre gennemførelsen af programmeringen, der skal opfylde de retlige krav og overholde princippet om ligebehandling som anført i Rådets direktiv 76/207/EØF af 9. februar 1976 om gennemførelse af princippet om ligebehandling af mænd og kvinder for så vidt angår adgang til beskæftigelse, erhvervsuddannelse, forfremmelse samt arbejdsvilkår(2). Aktioner, der ikke overholder disse krav eller ligestillingsprincippet, er ikke støtteberettigede.

(1) EFT L 213 af 13.8.1999.

(2) EFT L 39 af 14.2.1976.